
A fogyasztók hozzáállásának a vizsgálata a környezeti adókhoz

TDK dolgozatomban a környezetvédelmi adók kérdésével foglalkozom.
Dolgozatomban a következő fő kutatási kérdésekre kerestem a választ:
- Milyen mértékben vannak jelen a környezeti adók Magyarország adórendszerében?
- Hogyan érintik a környezeti adók a fogyasztókat?
- Mennyire tartják környezettudatosnak magukat a fogyasztók?
- Mennyire tartják közeli veszélynek a káros környezeti hatásokat?
- Megfelelő megoldásnak tartják-e a környezeti adókat a problémákra?
- Milyen esetekben lennének hajlandóak több környezeti adó fizetésére?
Dolgozatomat szekunder és primer kutatás is megalapozta. Különböző szakirodalmak, valamint adatbázisok segítségével gyűjtöttem információkat és adatokat. Megvizsgáltam az OECD országok környezeti adóbevételeinek alakulását, majd az európai uniós és a magyar arányszámokat. Az adatokból megállapítottam, hogy a számos fenntarthatóság felé való elmozdulás ellenére a környezeti adók aránya a GDP-hez viszonyítva nem növekedett nemzetközi, európai uniós és hazai szinten sem a vizsgált években.
Vannak olyan környezeti adók, amelyek közvetlenül érinthetik a fogyasztókat is, ezért dolgozatom második felében a primer kutatásom bemutatására kerül sor, melyben a fogyasztók hozzáállását vizsgáltam. Egy elektronikusan kitölthető kérdőívet készítettem, melyet 202 válaszadó töltött ki. A kérdőívet az Excel és az SPSS szoftver segítségével elemeztem ki. Négy hipotézist állítottam fel, melyeket különböző statisztikai módszerek segítségével vizsgáltam meg.
Az első hipotézisemet a Spearman féle rangkorrelációval vizsgáltam. A módszer alapján kijelenthető, hogy annak ellenére, hogy a fogyasztók többsége környezettudatosnak vallja magát, ezt a környezetért tett cselekvéseik nem mindig támasztják alá.
A második hipotézisemből megállapítható, hogy kortól függetlenül, a válaszadók közel 70%-a tart attól, hogy a közeli jövőben veszélyeztetni fogják az egészségüket és a jólétüket a káros környezeti hatások.
A harmadik hipotézisem vizsgálatához a Kruskal-Wallis tesztet választottam. A vizsgálat során az is kiderült, hogy az egyes végzettségi csoportok eltérő mértékben értenek egyet a környezeti
adókkal. A vizsgálat során megállapítottam, hogy a magasabban végzett válaszadók jobban elfogadják a környezeti adóztatást.
Végül a negyedik hipotézisem alapján megfigyelhető, hogy a legtöbb fogyasztó abban az esetben lenne hajlandó több környezeti adó fizetésére, ha ezeket az összegeket kizárólag környezeti célokra használnák.



